Lang historie

Marsipan kom antagelig til Norge via konditorkunsten på 1800-tallet. Råvarene var edle, og prisen på marsipanproduktene deretter. Til å begynne med var marsipan forbeholdt de velstående, men det var for godt til å være forbeholdt de få. Nidar har laget Julemarsipan etter den samme oppskriften helt siden 1915, og i dag er marsipanproduksjonen fremdeles den som bærer størst preg av håndverk.

## Premiegrisen

Det er knyttet lange tradisjoner til den blide grisen, blant annet tradisjonen med å spise julegrøt. For noen hundre år siden håpet husets ugifte kvinner på å få mandelen i grøten på julaften. Tradisjonen sa at den som fikk mandelen skulle bli gift i løpet av det kommende året. Fikk man derimot en bittermandel kunne man gi opp håpet om en frier på døren. I dag har marsipangrisen overtatt som premie til den som finner mandelen, og grisen er uten tvil den mest populære av våre marsipanfigurer.

## Hvorfor er marsipanen formet som en gris?

Før i tiden var det vanlig å slakte gris til jul, og grisen var et symbol på god julemat. Det var nok utgangspunktet da Nidar-fabrikken begynte å lage de første marsipangrisene i 1915.

I dag har marsipangrisen en nær tilknytning til tradisjonen med julegrøt, og er den vanligste premien til den som finner mandelen i grøten.